Saksan hallituksen ilmastopolitiikka ja huono metsänhoidon ymmärrys käy Suomelle kalliiksi, kirjoittaa Iltalehden Kreeta Karvala.

EPA

Tiistaina Euroopan parlamentin ympäristövaliokunnassa tehtiin Suomen kannalta faktoihin perustamaton ja toteutuessaan kalliiksi tuleva päätös.

Iltalehden tietojen mukaan Suomelle epäedullisen päätöksen taustapiruna on häärinyt erityisesti Saksa.

Tiukkaa ilmastopolitiikkaa ajava Saksa ei suostu ymmärtämään, mitä oikea metsä ja suomalainen metsänhoito ovat, ja tästä syystä Suomi uhkaa joutua kohtuuttomaksi ilmastopolitiikan taakan kantajaksi Euroopassa.

--

Suomen metsänhoitoa ja kukkaroa rokottava raportti on nimeltään LULUCF (Land use, land-use change and forestry), joka käsittelee maan- ja metsänkäytön panosta EU:n ilmastotavoitteiden toteuttamiseksi.

Tiistaina hyväksytyn esityksen ongelmana on tiivistetysti se, että Suomen kontolle uhataan laskea ilmastopolitiikan nimessä päästöjä lisääntyneestä metsänkäytöstä, vaikka Suomen komeasti kasvavat metsät sitovat huomattavasti enemmän hiilidioksidia kuin vapauttavat.

Suomen kannalta ongelmana on erityisesti se, että EU-maan tulevien metsähakkuiden laajuutta verrataan laskentatavassa hakkuiden historialliseen keskiarvoon, ja koska vertailujaksojen aikana eri maissa hakkuumäärät ovat vaihdelleet, joutuu Suomi kärsijäksi, koska hakkuumäärät olivat laskenta-ajanjaksona Suomessa vähäiset.

Sen sijaan Ruotsilla hakkuumäärät olivat vertailujaksolla korkeat. Tästä seuraa, että jos Suomi nostaisi tulevaisuudessa metsänkäyttöastetta esimerkiksi Ruotsin tasolle, Suomea rokotettaisiin, mutta Ruotsia ei.

--

Suomen kannalta ikävän päätöksen valmistelijana Euroopan parlamentin ympäristövaliokunnassa on toiminut saksalainen EPP:n meppi Norbert Lins. Kotimaassaan hän kuuluu samaan CDU-puolueeseen kuin liittokansleri Angela Merkel.

Kuten hyvin tiedetään, Merkel on aktiivinen ilmastopolitiikan ajaja, eikä siinä mitään pahaa ole, jos ilmastopoliittiset päätökset perustuvat faktoihin, eivätkä siihen miltä asiat näyttävät saksalaisten äänestäjien kannalta, jotka on jo moneen kertaan peloteltu happosateilla ja istutusmetsillä.

Suomen huonoa tuuria on, että Saksassa on syksyllä vaalit, eikä Merkel ole toistaiseksi taipunut ymmärtämään Suomen huolia - päinvastoin!

Euroopassa nimittäin huhutaan, että parlamentin ympäristövaliokunnan tämänaamuisen äänestyksen ratkaisi viime hetken paimenkirje Saksan hallitukselta, jonka seurauksena moni saksalaismeppi, joka alun perin kannatti Suomen ajamaa kantaa, kääntyi viime hetkellä vastahankaan ja äänestys päättyi lopulta Suomen kannan tappioon luvuin 29 - 38.

--

Ympäristövaliokunnassa asiaa seuraavana suomalaisena varjoraportöörinä on toiminut RKP:n meppi Nils Torvalds, joka myöntää, että yllä esitetyt huhut Saksan hallituksen vaikutusyrityksistä pitävät yhtä asiaan liittyvien tietojen kanssa, mutta päätään Torvalds ei ole huhujen vuoksi valmis panemaan pölkylle.

- Saksan hallitus on ollut aktiivinen, Torvalds myönsi tiistaina Iltalehdelle.

- Tiedän myös sen, että mietinnön esittelijä saksalainen Norbert Lins on kuunnellut tarkasti maansa hallitusta.

---

Näyttää siltä, että Saksa on Suomelle paska maa, mutta voiko metsien päästöasiaan vielä yrittää vaikuttaa?

Koko Euroopan parlamentti äänestää vielä ensi syksynä LULUCF:stä, joten kesän aikana meppejä kannattaisi kärrätä suomalaismetsiin.

Täytyy myös toivoa, että parlamentin tuleva äänestys venyy lokakuulle, eli ohi Saksassa käytävien liittopäivävaalien, jotka pidetään 24. syyskuuta. Tällöin voisi olla pieni mahdollisuus, että poliittinen ilmastopaine olisi Saksassa sen verran keventynyt, ettei Suomi joutuisi kärsimään, ainakaan Ruotsia enemmän.

Suomelle tärkeään metsäasiaan voi vielä yrittää vaikuttaa myös EU-maiden päättäjien kokouksessa eli Eurooppa-neuvostossa, joten metsäinvestointeja ajavan pääministeri Juha Sipilän (kesk) kannattaisi ottaa puukakkarat kainaloon ja marssia kollegoitaan tapaamaan.